SAMARBEIDSERKLÆRING FOR ARBEIDERPARTIET, SENTERPARTIET OG SV I SORTLAND FOR PERIODEN 2019-2023.

Sortland Senterparti, Sortland Arbeiderparti og Sortland Sosialistisk Venstreparti vil i perioden arbeide for videreutvikling av Sortland kommune. Vi vil utvikle kommunen basert på trygg økonomisk styring og samtidig gi innbyggerne gode offentlige tjenester.

Vi skal sammen med fagorganisasjonene arbeide offensivt for å innføre heltidskultur i Sortland kommune. Minske bruken av målstyring og gi de ansatte tillit og ansvar til å bedre kommunal velferd og styrke tjenestene.

Sortland kommune skal benytte anskaffelser som et strategisk virkemiddel for å oppnå en bærekraftig miljøutvikling av arbeidslivet og etablering av lærlingeplasser. Byggenæringens Landsforenings seriøsitetskrav skal som prinsipp legges til grunn i anskaffelser over nasjonal terskelverdi.

Infrastrukturen i kommunen skal videreutvikles.

Det må prioriteres hovedplan vei og videre arbeid med utbygging av bredbånd i hele kommunen. Veistandarden skal heves, og det skal lages en prioritert progresjonsplan. Planlegging av sammenføyning av Vesterveien og Bjørklundveien skal igangsettes, med mål om ferdigstilling. Veipakke Vesterålen skal følges opp videre med målsetting om å få igangsatt utredning og prioritering i Regional Transportplan. Vi skal jobbe for å forbedre vannforsyningen til innbyggerne i hele kommunen. Rensing av kloakk skal prioriteres i hele kommunen.

Det skal satses offensivt på tettstedsutvikling. Dette innebærer blant annet fokus på myke trafikanter, forskjønning og satsing på å gjøre sentrum til et sted man ønsker å være. Det skal også jobbes for å få i gang et forbedret kollektivtilbud for hele kommunen.

Sortland – Den Blå Kulturbyen – skal gjennom Kulturfabrikken gi et bredt og mangfoldig kulturtilbud for alle.

Sortland skal bedre oppvekstmiljøet for barn og unge. Vi skal arbeide for å øke dekningen av helsesykepleiere og miljøterapeuter, styrke arbeidet mot rusmisbruk, og øke innsatsen for å hindre lediggang blant ungdommer. Det er viktig å legge til rette for frivilligheten, og gi et godt tilbud om idrett og kultur for befolkningen.

Bygdene skal utvikles. Behov og muligheter skal kartlegges i samarbeid med bygdelag og lokale krefter, med sikte på økt bosetting i bygdene.

Sortland kommune skal levere klimabudsjett og -regnskap for all kommunal virksomhet, og vil arbeide for at all virksomhet i Sortland skal bidra til det samme. Kommunen skal sikte mot å bli en Miljøfyrtårn-kommune. Klima og miljø skal hensyntas i alle planer og prosjekter. Vern av matjord skal styrkes.

Kommunen skal beholde eksisterende og arbeide for nye statlige og fylkeskommunale arbeidsplasser. Sammen skal vi jobbe for næringsutvikling og satse på videre utbygging av nærings- og industriområder for å kunne ta i mot nye etableringer og næringer som trenger utvidelse.

Sortland kommune skal levere et godt velferdstilbud gjennom hele livet. Det innebærer bl.a. snarlig realisering av nye demensplasser for å sikre våre eldre en verdig alderdom.

Partene mener at med dette som utgangspunkt vil vi styrke alle deler av samfunnet, og sikre innbyggernes velferd.

Senterpartiet Arbeiderpartiet Sosialistisk Venstreparti